นอกจากซิมการ์ดแล้ว รัฐต้องหามาตรการอื่นมาเสริมอย่างจริงจัง
กรุงเทพฯ- 10 พ.ค.48 ประเด็นที่น่าสนใจคงไม่ได้อยู่ที่การควบคุมผู้ซื้อว่าต้องให้ข้อมูลต่อผู้ขายและภาครัฐ แต่อยู่ที่การลดหรือป้องกันการจุดระเบิดด้วยโทรศัพท์มือถือในพื้นที่ 3 จ.ชายแดนภาคใต้มากกว่า เพราะต้องยอมรับว่ามาจนถึงวันนี้ยังดูแลป้องกันได้ไม่ดีเท่าที่ควร ดังนั้นนอกจากเรื่องการซื้อซิมการ์ดแล้ว รัฐบาลคงต้องหามาตรการอื่นเข้ามาเสริมอย่างจริงจังต่อไป นายจาตุรนต์ ฉายแสง รองนายกรัฐมนตรี กล่าวถึงมาตรการการจดทะเบียนซิมการ์ดแบบเติมเงินพรีเพด วันนี้เป็นวันแรกการบังคับใช้มาตรการจัดระเบียบซิมการ์ดโทรศัพท์เคลื่อนที่แบบเติมเงิน(พรีเพด) ผู้ใช้รายใหม่ทั่วประเทศ ขณะที่ผู้ใช้รายเก่ายังติดปัญหาทางเทคนิคไม่สามารถดำเนินการได้ ทั้งนี้ รองนายกรัฐมนตรีไม่เห็นด้วยที่กระทรวงเทคโนโลยีสารสนเทศและการสื่อสาร(ไอซีที) ขยายเวลาการควบคุมซิมการ์ดใน 3 จ.ชายแดนภาคใต้ รวมถึงจังหวัดสงขลาออกไปอีก 6 เดือน เพราะเป็นการเปิดช่องให้ผู้ที่ซื้อซิมการ์ดไปก่อนหน้านี้ ยังสามารถใช้โทรศัพท์มือถือก่อเหตุได้ต่ออีก 6 เดือน ทั้งๆ ที่หากมีข้อติดขัดจริงๆ ก็ไม่น่านานถึง 6 เดือน เพราะจะเท่ากับไม่ได้ทำอะไรเลย เหมือนอยู่เฉยๆ 6 เดือน ซึ่งการทำแบบนี้ช้าไป และนานไป เพราะเท่าที่เริ่มต้นตอนนี้เหมือนกับทำแค่บางส่วน และถึงจะเป็นความเคลื่อนไหวที่น่าพอใจ แต่ก็ไม่มีผลอะไรต่อการควบคุมการก่อเหตุ เพราะฉะนั้นน่าจะทำให้ครอบคลุมพร้อมๆ กัน นายจาตุรนต์กล่าว 
กรุงเทพฯ- 10 พ.ค.48 ประเด็นที่น่าสนใจคงไม่ได้อยู่ที่การควบคุมผู้ซื้อว่าต้องให้ข้อมูลต่อผู้ขายและภาครัฐ แต่อยู่ที่การลดหรือป้องกันการจุดระเบิดด้วยโทรศัพท์มือถือในพื้นที่ 3 จ.ชายแดนภาคใต้มากกว่า